**Kareena Kapoor Khan** (hindiksi करीना कपूर खान, *Karīnā Kapūr Khān*; s. 21. syyskuuta 1980 Bombay, Maharashtra, Intia) on intialainen elokuvanäyttelijä. Hän on voittanut useita palkintoja, mukaan lukien kuusi Filmfare Awards -palkintoa, ja kuuluu hindinkielisen elokuvateollisuuden korkeimmin palkattuihin naisnäyttelijöihin.

Kapoor teki näyttelijändebyyttinsä draamaelokuvassa *Refugee* (2000). Hän sai huomiota roolillaan historiallisessa draamassa *Asoka* ja esiintyi erittäin hyvin menestyneessä melodraamassa *K3G – Ilon päiviä, surun päiviä* (2001). Kapoor sai seuraavista elokuvistaan lähinnä negatiivisia arvosteluja, mutta hänen roolinsa prostituoituna draamaelokuvassa *Chameli* (2004) toi hänelle arvostusta. Sitä seurasivat kriitikoiden ylistämät draamaelokuvat *Dev* (2004) ja *Omkara* (2006). Hän voitti ensimmäisen parhaan naispääosan Filmfare Awards -palkintonsa romanttisesta komediasta *Jab We Met* (2007). Kapoor sai ylistystä kriitikoilta rooleistaan jännityselokuvissa *Kurbaan* (2009) ja *Talaash: The Answer Lies Within* (2012) sekä draamaelokuvissa *We Are Family* (2010), *Heroine* (2012) ja *Udta Punjab* (2016). Hän näytteli naispääosaa menestyselokuvissa *3 Idiots* (2009), *Golmaal 3* (2010), *Bodyguard* (2011), *Ra.One* (2011), *Bajrangi Bhaijaan* (2015), *Veere Di Wedding* (2018) ja *Good Newwz* (2019).

Varhainen elämä
---------------

Kareena Kapoor, epäviralliselta lempinimeltään Bebo, syntyi Bombayssa (nykyinen Mumbai) elokuva-alalta tunnettuun Kapoorin perheeseen. Hänen vanhempansa ovat näyttelijät Randhir Kapoor ja Babita, ja hänen sisarensa Karisma Kapoor on myös näyttelijä. Hänen isoisänsä oli näyttelijä ja elokuvantekijä Raj Kapoor, ja isoisoisänsä oli näyttelijä ja elokuvantekijä Prithviraj Kapoor. Näyttelijä Rishi Kapoor oli hänen setänsä ja tämän poika, näyttelijä Ranbir Kapoor, on hänen serkkunsa. Kapoor on etniseltä taustaltaan isänsä puolelta punjabi ja äitinsä puolelta sindhi ja britti.

Näyttelijän ura
---------------

### 2000–2003: Debyytti, läpimurto ja takaisku

Kapoor *K3G*-kirjan julkaisutilaisuudessa vuonna 2001.
Opiskellessaan vielä näyttelemistä Kapoor valittiin naispääosaan Rakesh Roshanin elokuvaan *Kaho Naa… Pyaar Hai* (2000) tämän pojan Hrithik Roshanin vastanäyttelijäksi. Useita päiviä kuvausten aloittamisen jälkeen Kapoor hylkäsi hankkeen; hän selitti myöhemmin hyötyneensä elokuvan tekemättä jättämisestä, koska ohjaajan poika oli huomion keskipisteenä. Kapoor teki debyyttinsä vielä saman vuoden aikana Abhishek Bachchanin kanssa J. P. Duttan sotadraamassa *Refugee*. Kriitikot ylistivät Kapoorin roolisuoritusta ja hän voitti parhaan naistulokkaan Filmfare Awards -palkinnon.

Kapoor näytteli Tusshar Kapoorin kanssa Satish Kaushikin menestyneessä romanttisessa elokuvassa *Mujhe Kucch Kehna Hai* (2001). Seuraavaksi hän näytteli Jackie Shroffin ja Hrithik Roshanin kanssa Subhash Ghain flopissa *Yaadein*, jota seurasi Abbas-Mustanin kohtalainen menestys *Ajnabee*, yhdessä Akshay Kumarin, Bobby Deolin ja Bipasha Basun kanssa. Myöhemmin samana vuonna hän näytteli Shah Rukh Khanin kanssa Santosh Sivanin historiallisessa draamaelokuvassa *Asoka*. Kapoor sai ensimmäisen parhaan naispääosan Filmfare Awards -ehdokkuutensa. Tärkeä hetki Kapoorin uralla oli, kun Karan Johar valitsi hänet pinnallisen Pooja Sharman rooliin melodraamaansa *K3G – Ilon päiviä, surun päiviä*, joka oli suuri menestys kotimaassaan ja kansainvälisesti. Hän sai parhaan naissivuosan Filmfare Awards -ehdokkuuden.

Vuosina 2002 ja 2003 Kapoor työskenteli monessa elokuvassa, mutta mikään hänen kuudesta elokuvastaan – *Mujhse Dosti Karoge!*, *Jeena Sirf Merre Liye*, *Talaash: The Hunt Begins…*, *Khushi*, *Main Prem Ki Diwani Hoon* ja *LOC Kargil* – ei menestynyt. Kriitikot kuvailivat hänen suorituksiaan näissä elokuvissa "variaatioiksi samasta hahmosta", jota hän näytteli *K3G:ssä*, ja ilmaisivat huolensa hänen palkkaamisestaan vain yhdenlaisiin rooleihin.

### 2004–2006: Uran laajentaminen

Vuoteen 2004 mennessä Kapoor oli innokas laajentamaan valikoimaansa näyttelijänä ja päätti esittää haastavampia rooleja. Epäröityään ensin hän otti vastaan roolin hyväsydämisenä prostituoituna Sudhir Mishran draamaelokuvassa *Chameli*. Elokuva sai hyvän vastaanoton kriitikoilta ja oli merkittävä käännekohta Kapoorin uralla. Hän sai erityisen suorituksen Filmfare Awards -palkinnon. Kapoor näytteli seuraavaksi Mani Ratnamin draamaelokuvassa *Yuva* Ajay Devganin, Abhishek Bachchanin, Vivek Oberoin, Rani Mukerjin ja Esha Deolin kanssa. Sitten hän näytteli Amitabh Bachchanin ja Fardeen Khanin kanssa Govind Nihalanin arvostelumenestyksessä *Dev*, joka kertoo Gujaratin osavaltion uskonnollisista mellakoista vuonna 2002. Kapoor ansaitsi roolistaan muslimiuhri Aaliyana parhaan naispääosan Filmfare Awards -kriitikkopalkinnon ja sai parhaan naispääosan ehdokkuuksia useissa palkintogaaloissa.

Kapoor Shahid Kapoorin kanssa elokuvansa *36 China Town* musiikin julkaisutilaisuudessa vuonna 2006.
Pian Kapoor näytteli ensimmäistä negatiivista rooliaan romanttisessa trillerissä *Fida*, vastanäyttelijänään Shahid Kapoor. Vaikka elokuva ei menestynyt kaupallisesti, Kapoor sai positiivisia arvosteluja ja jotkut kriitikot huomioivat hänen selvän edistymisensä aiemmista rooleistaan. Hänen seuraavat elokuvansa sinä vuonna olivat Abbas-Mustanin trilleri *Aitraaz* ja Priyadarshanin komedia *Hulchul*, jotka menestyivät kaupallisesti Intiassa. Kahden edellisen menestyksensä jälkeen Kapoor palkattiin yhteen päärooliin Dharmesh Darshanin draamaelokuvaan *Bewafaa* (2005). Elokuva ja Kapoorin rooli uskottomana naisena saivat enimmäkseen huonoja arvosteluja. Seuraavaksi hän näytteli Priyadarshanin romanttisessa draamassa *Kyon Ki*, joka ei menestynyt, mutta Kapoor sai suorituksestaan pääasiassa hyviä arvosteluja.

Kapoor näytteli naispääosaa kolmessa elokuvassa vuonna 2006. Hän näytteli jännityselokuvassa *36 China Town* ja komediassa *Chup Chup Ke* Shahid Kapoorin kanssa ja molemmat menestyivät kohtalaisesti. Seuraavaksi hän näytteli Vishal Bhardwajin draamaelokuvassa *Omkara*, joka on hindinkielinen sovitus William Shakespearen *Othellosta*. Elokuva sai hyvän vastaanoton kriitikoilta ja Kapoor voitti neljännen Filmfare Awards -palkintonsa. Hän piti rooliaan *Omkarassa* uutena kiintopisteenä urallaan, ja vertasi roolihahmoaan Dollya itseensä.

*Omkaran* jälkeen Kapoor piti lyhyen tauon näyttelemisestä, koska hänen mielestään "mikään ei ollut tarpeeksi haastavaa". *The Times of Indian* haastattelussa Kapoor selitti, että "Varhaisina vuosinani tällä alalla patistin itseäni tekemään paljon töitä, koska olin ahne. Tein joitakin elokuvia – joita nyt kadun – pelkästään rahan takia. Nykyään haluan tehdä valikoituja elokuvia."

### 2007–2011: *Jab We Met* ja kaupallinen menestys

Kapoor palasi elokuviin eloisana sikhityttönä Geet Dhillonina romanttisessa komediassa *Jab We Met* (2007). Hänen vastanäyttelijänsä oli jälleen Shahid Kapoor. Elokuva kertoo kahdesta hyvin erilaisesta persoonasta, jotka tapaavat junassa ja lopulta rakastuvat toisiinsa. Se sai myönteisen vastaanoton kriitikoilta ja menestyi myös kaupallisesti hyvin. Kapoor voitti roolistaan useita palkintoja, mukaan lukien ensimmäisen parhaan naispääosan Filmfare Awards -palkintonsa.

Kapoor nykyisen aviomiehensä Saif Ali Khanin kanssa Filmfare Awards -gaalassa vuonna 2008.
Seuraavana vuonna Kapoor näytteli Vijay Krishna Acharyan toimintatrillerissä *Tashan*, jonka kuvausten aikana hän alkoi tapailla tulevaa aviomiestään Saif Ali Khania. Elokuva oli yksi vuoden odotetuimmista, mutta petti odotukset taloudellisesti. Hänellä oli äänirooli Lailana Yash Raj Filmsin ja Walt Disney Picturesin animaatioelokuvassa *Roadside Romeo*. Seuraavaksi Kapoor näytteli miestään uskottomaksi epäilevää vaimoa Rohit Shettyn komediassa *Golmaal Returns*, joka on jatko-osa elokuvalle *Golmaal* vuodelta 2006.

Vuonna 2009 Kapoor näytteli Simrita Rain roolia Sabbir Khanin komediassa *Kambakkht Ishq*. Los Angelesiin sijoittuva elokuva oli ensimmäinen Universal Studiosilla kuvattu intialainen elokuva, ja muutama Hollywood-näyttelijä teki siinä cameo-esiintymisen. Elokuva sai huonon vastaanoton kriitikoilta ja menestyi keskenkertaisesti kaupallisesti. *The Times of Indiassa* Kapoorin suoritusta kuvattiin "täydeksi pettymykseksi" ja "epäuskottavaksi". Kapoorin siihen mennessä suurin menestys oli draamakomedia *3 Idiots*, jossa hän näytteli Aamir Khanin, R. Madhavanin ja Sharman Joshin kanssa.

Vuonna 2010 Kapoor näytteli romanttisessa komediassa *Milenge Milenge*, jonka tuotantoa oli lykätty vuodesta 2005. Elokuva sai negatiivisia arvosteluja ja menestyi huonosti. Kapoorin rooli oli pieni ja sekin sai huonon vastaanoton. Seuraavaksi hän otti vastaan sivuroolin urakeskeisenä Shreya Arorana elokuvassa *We Are Family*, intialaisessa versiossa yhdysvaltalaisesta elokuvasta *Aina vierelläsi*. Kapoor voitti parhaan naissivuosan Filmfare Awards -palkinnon. Hän teki taas yhteistyötä Rohit Shettyn kanssa komediassa *Golmaal 3*, joka on *Golmaal Returnsin* jatko-osa. Edeltäjänsä tavoin se sai sekalaisia arvosteluja, mutta oli *Golmaal*-elokuvasarjan menestynein osa.

Kapoor saavutti lisää menestystä seuraavana vuonna Salman Khanin vastanäyttelijänä Siddiquen romanttisessa komediassa *Bodyguard*. Se ei saanut hyvää vastaanottoa kriitikoilta, mutta oli vuoden kaupallisesti menestynein hindielokuva. Seuraavaksi Kapoor esiintyi Anubhav Sinhan tieteiselokuvassa *Ra.One* Shahrukh Khanin kanssa. Elokuvassa käytettiin uusia erikoistehosteita, ja se oli siihen mennessä kallein hindielokuva. *Ra.One* oli kahden miljardin rupian tuotollaan menestys.

### 2012–: Avioitumisen jälkeiset työt

Kapoor elokuvansa *Heroine* mainostilaisuudessa vuonna 2012.
Kapoorin menestys *Bodyguardin* ja *Ra.Onen* jälkeen jatkui vielä seuraavana vuonna. Hän näytteli Shakun Batran ensimmäisessä ohjauksessa *Ek Main Aur Ekk Tu*, vastanäyttelijänään Imran Khan. Las Vegasiin sijoittuva romanttinen komedia sai positiivisia arvosteluja ja oli keskinkertainen menestys. *The Hollywood Reporterissa* Kapooria kuvattiin "herttaisen luonnolliseksi". Seuraavaksi hän esiintyi Sriram Raghavanin vakoojaelokuvassa *Agent Vinod*.

Seuraavaksi Kapoor näytteli Madhur Bhandarkarin elokuvassa *Heroine*, Bollywoodin elokuvateollisuuden ympärillä pyörivässä draamassa. Hiipuvan tähden Mahi Aroran roolia näyttelevä Kapoor sanoi elokuvaa "hyvin aggressiiviseksi ja uuvuttavaksi". Bollywood Hungaman mukaan Kapoorin roolisuoritus oli hänen parhaansa siihen mennessä. Hän sai parhaan naispääosan ehdokkuuksia useissa palkintogaaloissa. Kapoor näytteli Aamir Khanin ja Rani Mukerjin kanssa rikoselokuvassa *Talaash: The Answer Lies Within*. Elokuva ja Kapoorin suoritus saivat pääasiassa positiivisia arvosteluja.

Seuraavana vuonna Kapoor näytteli sivuroolia Prakash Jhan poliittisessa draamassa *Satyagraha*. Elokuva oli hyvin odotettu, koska sen ensi-illan aikaan olivat käynnissä protestit Delhin joukkoraiskaustapauksen takia. Kapoor näytteli toimittaja Yasmin Ahmedia ja toivoi elokuvan auttavan inspiroimaan ihmisiä lopettamaan naisiin kohdistuvan väkivallan Intiassa. Se ei kuitenkaan menestynyt erityisen hyvin. Seuraavaksi Kapoor näytteli Imran Khanin kanssa romanttisessa komediassa *Gori Tere Pyaar Mein*, joka sai huonon vastaanoton eikä menestynyt kaupallisestikaan.

Vuonna 2014 Kapoor näytteli Ajay Devganin kanssa toimintaelokuvassa *Singham Returns*, joka on jatko-osa vuoden 2011 menestyselokuvalle *Singham*. Ohjaaja Rohit Shetty kirjoitti Avnin roolin varta vasten Kapoorille. Elokuva oli kaupallinen menestys.

Seuraavana vuonna Kapoor näytteli pienehköä roolia Kabir Khanin draamaelokuvassa *Bajrangi Bhaijaan*. Hänen seuraavia elokuviaan olivat draamakomedia *Ki & Ka*, trilleri *Udta Punjab* ja komedia *Veere Di Wedding*.

Muut työt
---------

Kapoor esiintymässä vuonna 2008.
### Lavaesitykset

Kapoor on osallistunut useisiin lavaesityksiin ja maailmankiertueisiin vuodesta 2002 alkaen. Hänen ensimmäinen kiertueensa Heartthrobs: Live in Concert, Hrithik Roshanin, Karisma Kapoorin, Arjun Rampalin ja Aftab Shivdasanin kanssa, oli menestys Yhdysvalloissa ja Kanadassa.

### Vaatemallisto

Elokuussa 2007 Kapoor nimettiin vaatekauppaketju Globuksen keulakuvaksi viiden vuoden sopimuksella. Yhteistyössä Globuksen kanssa hänestä tuli ensimmäinen intialainen naisnäyttelijä, joka lanseerasi oman vaatemallistonsa. Mallisto tuli myyntiin koko Intiassa ja se sai hyvän vastaanoton.

### Kirjat

Vuonna 2009 Kapoor kirjoitti yhteistyössä ravitsemusasiantuntija Rujuta Diwekarin kanssa kirjan *Don’t Lose Your Mind, Lose Your Weight*, joka keskittyi terveellisten syömistottumusten perusteisiin. Random House Publicationsin kustantama kirja sai hyvän vastaanoton kriitikoilta ja sitä myytiin 10 000 kappaletta ensimmäisten kahdenkymmenen päivän aikana. Seuraava Diwekarin kanssa kirjoitettu kirja, *Women and The Weight Loss Tamasha*, julkaistiin kaksi vuotta myöhemmin. Helmikuussa 2013 julkaistiin Kapoorin muistelmateos *The Style Diary of a Bollywood Diva*, jonka hän kirjoitti yhteistyössä Rochelle Pinton kanssa.

Julkisuuskuva
-------------

Kapoor vahanukkensa julkistamistilaisuudessa Madame Tussaudsin vahakabinetissa vuonna 2011.
Kapoor on yksi tämän hetken suosituimmista ja seuratuimmista Bollywood-tähdistä, ja hän on useiden nuorten naisten tyyli-ikoni. Kapoor tunnetaan suorapuheisuudestaan, mikä on hänen mukaansa joskus mielletty ylimielisyydeksi. Kapoorin suhde näyttelijä Saif Ali Khaniin – paria kutsutaan lempinimellä "Saifeena" – on ollut suuren mediahuomion kohteena vuodesta 2007 lähtien.

Kapoor äänestettiin *Daily News and Analysis* -lehden kyselyssä Intian suosituimpien ikonien joukkoon vuonna 2009. Intian *People*-lehti nimesi hänet "Intian kauneimmaksi naiseksi" vuonna 2010. Kapooria esittävä vahanukke julkistettiin Madame Tussaudsin vahakabinetissa Blackpoolissa 27. lokakuuta 2011. Hänet valittiin *Eastern Eye* -lehden kyselyssä "seksikkäimmäksi aasialaiseksi naiseksi" vuonna 2011.

Yksityiselämä
-------------

Kapoor seurusteli näyttelijä Shahid Kapoorin kanssa vuosina 2004–2007. Tämän jälkeen hän alkoi pian seurustelemaan näyttelijä Saif Ali Khanin kanssa. He menivät naimisiin Mumbaissa 16. lokakuuta 2012. Kapoor on sanonut, että huolimatta Khanin lisäämisestä omaan nimeensä, hän jatkaisi hindulaisuuden harjoittamista myös häiden jälkeen. Hän on jo vuosia ollut kasvissyöjä.

Kapoor synnytti pojan joulukuussa 2016. Heidän toinen poikansa syntyi helmikuussa 2021.

Filmografia
-----------

| Vuosi | Elokuva | Rooli | Muuta |
| --- | --- | --- | --- |
| 2000 | *Refugee* | Nazneen "Naaz" Ahmed | Parhaan naistulokkaan Filmfare Awards -palkinto |
| 2001 | *Mujhe Kucch Kehna Hai* | Pooja Saxena |  |
| *Yaadein* | Isha Singh Puri |  |
| *Ajnabee* | Priya Malhotra |  |
| *Asoka* | Kaurwaki | Parhaan naispääosan Filmfare Awards -ehdokkuus |
| *K3G – Ilon päiviä, surun päiviä* | Pooja "Poo" Sharma | Parhaan naissivuosan Filmfare Awards -ehdokkuus |
| 2002 | *Mujhse Dosti Karoge!* | Tina Kapoor |  |
| *Jeena Sirf Merre Liye* | Pooja/Pinky |  |
| 2003 | *Talaash: The Hunt Begins…* | Tina |  |
| *Khushi* | Khushi "Lali" Singh |  |
| *Main Prem Ki Diwani Hoon* | Sanjana |  |
| *LOC Kargil* | Simran |  |
| 2004 | *Chameli* | Chameli | Erityisen suorituksen Filmfare Awards -palkinto |
| *Yuva* | Mira |  |
| *Dev* | Aaliya | Parhaan naisnäyttelijän Filmfare Awards -kriitikkopalkinto |
| *Fida* | Neha Mehra |  |
| *Aitraaz* | Priya Saxena/Malhotra |  |
| *Hulchul* | Anjali |  |
| 2005 | *Bewafaa* | Anjali Sahai |  |
| *Kyon Ki* | Tohtori Tanvi Khurana |  |
| *Dosti: Friends Forever* | Anjali |  |
| 2006 | *36 China Town* | Priya |  |
| *Chup Chup Ke* | Shruti |  |
| *Omkara* | Dolly Mishra | Parhaan naisnäyttelijän Filmfare Awards -kriitikkopalkintoParhaan naispääosan Filmfare Awards -ehdokkuus |
| *Don* | Kamini |  |
| 2007 | *Kya Love Story Hai* | Itsenään | Erikoisesiintyminen laulussa "It’s Rocking" |
| *Jab We Met* | Geet Dhillon | Parhaan naispääosan Filmfare Awards -palkinto |
| 2008 | *Halla Bol* | Itsenään | Erikoisesiintyminen |
| *Tashan* | Pooja Singh |  |
| *Roadside Romeo* | Laila (ääni) |  |
| *Golmaal Returns* | Ekta |  |
| 2009 | *Luck by Chance* | Itsenään | Erikoisesiintyminen |
| *Billu* | Itsenään | Erikoisesiintyminen laulussa "Marjaani" |
| *Kambakkht Ishq* | Simrita Rai |  |
| *Main Aurr Mrs Khanna* | Raina Khanna |  |
| *Kurbaan* | Avantika Ahuja/Khan | Parhaan naispääosan Filmfare Awards -ehdokkuus |
| *3 Idiots* | Pia Sahastrabudhhe | Parhaan naispääosan Filmfare Awards -ehdokkuus |
| 2010 | *Milenge Milenge* | Priya Malhotra |  |
| *We Are Family* | Shreya Arora | Parhaan naissivuosan Filmfare Awards -palkinto |
| *Golmaal 3* | Daboo | Parhaan naispääosan Filmfare Awards -ehdokkuus |
| 2011 | *Bodyguard* | Divya S. Rana |  |
| *Ra.One* | Sonia Subramaniam |  |
| 2012 | *Ek Main Aur Ekk Tu* | Riana Braganza |  |
| *Agent Vinod* | Iram Parveen Bilal/Ruby Mendes |  |
| *Rowdy Rathore* |  | Erikoisesiintyminen laulussa "Chinta Ta" |
| *Heroine* | Mahi Arora | Parhaan naispääosan Filmfare Awards -ehdokkuus |
| *Talaash: The Answer Lies Within* | Rosie/Simran |  |
| *Dabangg 2* |  | Erikoisesiintyminen laulussa "Fevicol" |
| 2013 | *Bombay Talkies* | Itsenään | Erikoisesiintyminen laulussa "Apna Bombay Talkies" |
| *Satyagraha* | Yasmin Ahmed |  |
| *Gori Tere Pyaar Mein* | Dia Sharma |  |
| 2014 | *Singham Returns* | Avni Kamat |  |
| *The Shaukeens* |  | Erikoisesiintyminen |
| *Happy Ending* |  | Erikoisesiintyminen |
| 2015 | *Gabbar Is Back* | Sunaina | Erikoisesiintyminen laulussa "Teri Meri Kahaani" |
| *Bajrangi Bhaijaan* | Rasika |  |
| *Brothers* | Mary | Erikoisesiintyminen laulussa "Mera Naam Mary Hai" |
| 2016 | *Ki & Ka* | Kia Bansal |  |
| *Udta Punjab* | Tohtori Preet Sahani | Parhaan naissivuosan Filmfare Awards -ehdokkuus |
| 2018 | *Veere Di Wedding* | Kalindi Puri |  |
| 2019 | *Good Newwz* | Deepti "Deepu" Batra | Parhaan naispääosan Filmfare Awards -ehdokkuus |
| 2020 | *Angrezi Medium* | Naina Kohli |  |
| 2022 | *Laal Singh Chaddha* | Rupa |  |

Dokumentit
----------

| Vuosi | Nimi | Rooli | Ohjaaja |
| --- | --- | --- | --- |
| 2000 | *Bollywood im Alpenrausch* | Itsenään | Christian Frei |
| 2013 | *The Indian Food Wisdom and The Art of Eating Right* | Itsenään | Rujuta Diwekar |
| 2015 | *Bollywood And Beyond: A Century Of Indian Cinema* | Itsenään | Sanjeev Bhaskar |

Lähteet
-------

1. 1 2 3 4 5 6  Saini, Minakshi: Happy Birthday! How Kareena Kapoor made it big *Hindustan Times*.  18.9.2012. Viitattu 23.3.2013. (englanniksi)
2. 1 2 3  Sen, Manjula: Heyy, Bebo *The Telegraph*.  9.11.2008. Viitattu 2.12.2011. (englanniksi)
3. 1 2  Sen, Raja: Ten years of Kareena, the highlights *Rediff*.  15.6.2010. Viitattu 22.1.2014. (englanniksi)
4. ↑  Dhawan, M. L.: Punjabi colours of Bollywood *The Tribune*.  8.1.2006. Viitattu 23.3.2013. (englanniksi)
5. ↑  Kareena-Rajkumar Hirani Hum Sindhi hain *Hindustan Times*.  10.6.2010. Viitattu 23.3.2013. (englanniksi)
6. ↑  Upala KBR: Saif to join girlfriend Kareena and her family for midnight mass *Mid-Day*.  23.12.2008. Viitattu 17.2.2021. (englanniksi)
7. ↑  Verma, Sukanya: ’I don’t intend doing the David Dhawan kind of films’ *Rediff*.  18.5.2000. Viitattu 5.2.2014. (englanniksi)
8. 1 2  Verma, Sukanya: How The Decade Has Treated These Actresses *Rediff*.  5.1.2011. Viitattu 1.9.2012. (englanniksi)
9. 1 2 3 4  Kareena Kapoor: Awards *Bollywood Hungama*. Viitattu 9.10.2014. (englanniksi)
10. ↑  Mujhe Kucch Kehna Hai *Box Office India*. Viitattu 13.3.2014. (englanniksi)
11. ↑  Kabhi Khushi Kabhie Gham… *Box Office India*. Viitattu 22.2.2014. (englanniksi)
12. ↑  Tuteja, Joginder: Exploring 10 years journey of Kareena Kapoor – Part II *Bollywood Hungama*.  4.9.2004. Viitattu 6.2.2014. (englanniksi)
13. ↑  Fida *Box Office India*. Viitattu 13.3.2014. (englanniksi)
14. ↑  Bharatan-Iyer, Shilpa: Fida is paisa vasool! *Rediff*.  20.8.2004. Viitattu 6.2.2014. (englanniksi)
15. ↑  Aitraaz *Box Office India*. Viitattu 22.3.2014. (englanniksi)
16. ↑  Hulchul *Box Office India*. Viitattu 22.3.2014. (englanniksi)
17. ↑  Kyon Ki *Box Office India*. Viitattu 6.10.2014. (englanniksi)
18. ↑  Gajjar, Manish: Kyon Ki *BBC*.  3.11.2005. Viitattu 6.10.2014. (englanniksi)
19. 1 2  Ruhani, Faheem: I’m not scared of marriage, says Kareena Kapoor *Daily News and Analysis*.  19.7.2006. Viitattu 8.2.2014. (englanniksi)
20. ↑  Dias, Raul; Ahmed, Afsana: ’I am not looking at marriage at all’ *The Times of India*.  20.7.2006. Viitattu 8.2.2014. (englanniksi)
21. ↑  Jab We Met *Box Office India*. Viitattu 8.2.2014. (englanniksi)
22. ↑  Tashan *Box Office India*. Viitattu 22.2.2014. (englanniksi)
23. ↑  Golmaal Returns *Box Office India*. Viitattu 6.10.2014. (englanniksi)
24. ↑  Kambakkht Ishq *Box Office India*. Viitattu 22.2.2014. (englanniksi)
25. ↑  Kazmi, Nikhat: Kambakkht Ishq *The Times of India*.  3.7.2009. Viitattu 22.2.2014. (englanniksi)
26. ↑  3 Idiots *Box Office India*. Viitattu 22.3.2014. (englanniksi)
27. ↑  Milenge Milenge *Box Office India*. Viitattu 22.3.2014. (englanniksi)
28. ↑  Golmaal 3 *Box Office India*. Viitattu 22.3.2014. (englanniksi)
29. ↑  Bodyguard *Box Office India*. Viitattu 22.2.2014. (englanniksi)
30. ↑  Ra.One *Box Office India*. Viitattu 22.2.2014. (englanniksi)
31. ↑  Ek Main Aur Ekk Tu *Box Office India*. Viitattu 22.2.2014. (englanniksi)
32. ↑  Tsering, Lisa: One Me And One You (Ek Main Aur Ekk Tu): Film Review *The Hollywood Reporter*.  13.2.2012. Viitattu 13.3.2014. (englanniksi)
33. ↑  Agent Vinod *Box Office India*. Viitattu 6.10.2014. (englanniksi)
34. ↑  Singh, Prashant: No new films for Kareena till Heroine wraps up *Hindustan Times*.  5.10.2011. Viitattu 9.3.2014. (englanniksi)
35. ↑  Jha, Subhash K: Subhash K Jha speaks about Heroine *Bollywood Hungama*.  22.9.2012. Viitattu 9.3.2014. (englanniksi)
36. ↑  Chopra, Anupama: Anupama Chopra review: Talaash *Hindustan Times*.  30.11.2012. Viitattu 6.10.2014. (englanniksi)
37. ↑  Dedhia, Sonil: Kareena Kapoor: India is not safe for women *Rediff*.  27.8.2013. Viitattu 13.3.2014. (englanniksi)
38. ↑  Satyagraha *Box Office India*. Viitattu 13.3.2014. (englanniksi)
39. ↑  Gori Tere Pyaar Mein *Box Office India*. Viitattu 9.3.2014. (englanniksi)
40. ↑  Pathak, Ankur: I wrote Singham 2 for Kareena: Rohit Shetty *The Times of India*.  8.2.2014. Viitattu 11.9.2014. (englanniksi)
41. ↑  Singham Returns *Box Office India*. Viitattu 11.9.2014. (englanniksi)
42. ↑  Jha, Subhash K: Why Britney bowled over Hrithik *Rediff*.  27.6.2002. Viitattu 9.3.2014. (englanniksi)
43. ↑  Narayan, Anant: "I am launching my clothesline with Globus" – Kareena *Bollywood Hungama*.  16.2.2008. Viitattu 9.3.2014. (englanniksi)
44. ↑  Mehta, Kirti: Bollywood gets haute *Hindustan Times*.  22.4.2008. Viitattu 9.3.2014. (englanniksi)
45. ↑  Vasudev, Shefalee: Kareena Kapoor: How to throw your weight and maintain it too *Mint*.  10.1.2013. Viitattu 28.9.2014. (englanniksi)
46. ↑  Nandal, Archana: Invoking the goddess of style *The Hindu*.  14.10.2002. Viitattu 9.3.2014. (englanniksi)
47. ↑  Pratap-Shah, Monisha: I love the way I am: Kareena *The Times of India*.  10.7.2004. Viitattu 22.1.2014. (englanniksi)
48. ↑  Shah, Gouri: ’Saifeena’: the Rs6 crore brand *Mint*.  5.2.2009. Viitattu 22.1.2014. (englanniksi)
49. ↑  Thombare, Suparna: Sach-a icon *Daily News and Analysis*.  13.11.2009. Viitattu 28.9.2014. (englanniksi)
50. ↑  Kareena Kapoor rated as India’s Most Beautiful Woman by People *Bollywood Hungama*.  4.6.2010. Viitattu 2.12.2011. (englanniksi)
51. ↑  Kareena Kapoor’s wax figure at Madame Tussauds Blackpool *Madame Tussauds*. Viitattu 2.12.2011. (englanniksi)
52. ↑  Kareena Kapoor is the sexiest Asian woman *Hindustan Times*.  26.11.2011. Viitattu 8.11.2012. (englanniksi)
53. ↑  Saif-Kareena wedding: Saif Ali Khan and Kareena Kapoor finally tied the knot *The Times of India*.  16.10.2012. Viitattu 8.11.2012. (englanniksi)
54. ↑  Sen, Shomini: What Sharmila couldn’t do in her time, Kareena manages easily *Zee News*.  13.10.2012. Viitattu 11.12.2013. (englanniksi)
55. ↑  Iyer, Meena: Kareena: Yes, I eat! *The Times of India*.  24.2.2010. Viitattu 6.10.2014. (englanniksi)
56. ↑  Leppänen, Mikko: Skandaali Bollywoodissa: Näyttelijäpariskunta nimesi poikansa hinduja joukkomurhanneen valloittajan mukaan *Yle*.  22.12.2016. Viitattu 1.5.2020.
57. ↑  Chopra, Yashna: Bollywood is bursting with excitement over Taimur Ali Khan Pataudi *Vogue*.  20.12.2016. Viitattu 19.4.2017. (englanniksi)
58. ↑  Bhowal, Tiasa: Kareena Kapoor resumes work after birth of second baby, shares BTS pic *India Today*.  23.3.2021. Viitattu 4.4.2021. (englanniksi)
59. ↑  Dhillon, Amrit: Bollywood’s Kareena Kapoor subject to online abuse over baby’s name *The Guardian*.  14.8.2021. Viitattu 24.8.2021. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Kareena Kapoor**.
* Kareena Kapoor Internet Movie Databasessa. (englanniksi)
* Kareena Kapoor Allmoviessa (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Australia
* Korea

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Trove

 |

 |